**sub clarobscur**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

sub clarobscur de lună o aștept

ne-am dat întâlnire din prima clipă a mea

ochii ei mă urmăreau de dincolo de ceață

ea înota prin marea primordială

așa c-o aștept

știu că nu poate întârzia mult

au fost zile când i-am fixat privirea

i-am simțit îmbrățișarea ascunsă

de dinăuntrul brațelor tuturor femeilor mele

curgea prin Dunăre ca o cerneală sepia

se bălăcea în mare ținând valurile pe loc

și în fiecare noapte îmi atingea ochii închiși

dar acum o aștept

ca s-o cunosc întreagă

neascunsă

cu manierele ei de coțofană hoață

stăpâna tăcerilor care umplu muzica

liniștind orice patimă posibilă

erau zile când credeam că mă va strivi

încât n-o să rămână nimic din mine

că-mi va suge toată vlaga spre gloria ei eternă

sau mă va sufoca de tot c-o sărutare

dar nu e așa

și-o aștept

ca atunci când ne vom vedea

s-o las să mă atotcuprindă

să-mi soarbă fiecare celulă de-o vrea

să-i fiu de bine și sănătate

să-i fiu de toate

căci m-am născut ca și voi toți doar pentru ea

îmbătătoarea

străbătătoarea

fermecătoarea

ferecătoarea

în haina neagră ce-i lasă trupul fără de trup spre ghicire

spre pipăire

spre mângâiere

apropriere

magneticul și-ncinsul ei trup temporar

pe care-l aștept

căci lumea n-are habar cât de blândă

de lină

de fină

poate să fie de-o primești ca regină

de nu te zbați și nu cârtești

de-o iubești

cât despre coasă

cui îi pasă?

oricum a zis c-o lasă acasă